In nomine Domini, amen. Per cest présent publique instrument à tout apparisse euidamment, que l’an d’icelluy corrant mil trois cens cinquante et trois, le juedi deuant la feste de Pentecoste, houre entre mediz et none, ou bourg d’Arbois, deuant la maison Legier de la Mercerie, en la vjte indicion dou pontiffiement de nostre sainct père en Jhésucrist Ignocens, per la prouision de Dieu, pape vjte, ou secum an, en la présence de monss. Jehan Méuilloz, cheualier, Guillame dou Vernoy, Guillemin de la Pierre, escuiers, Jehan Segnal, Humber Lancellet, Fromont Ynglois et de plusours autres tesmoins à ce appellez et requis, pour ce personelment venant Guiod dit Légier, Girart Lombart et Perrenins Jeglers, à ce temps proudomes et escheuins de la ville et communaltey d’Arbois, li dit proudomes, en nom de lour, de Guillame de Pupellim [F° xliiij, v°], lour compagnon, et de toute la communaltey d’Arbois, requirent à monss. Eude, sire de Vaudrey, cheualier, baillif ma dame de Flandres, et feyrent requeste per les paroles que s’ensueguent ou per les samblables en substance: «Messire le baillif, il est véritey chouse que messires Guillame d’Esternoz, cheualier, chestelain de la Chestelaine, per luy ou per ses sergant a pris ou fait prandre ou bourg d’Arbois, Esteuenon, filz Nicholier de Villate, ly quelx ha auouhez et auouhe son corps et ses biens per ma dicte dame, et ce il ha fait ou grant grief, domaige, lésion et vitupère de toute la communaltey et de nous, come en brisant la frainchise du dit bourg, liquelle est que nulx ne doit ne puest estre pris, ne restez ou diz bourg, se il ne s’i obligoit per espicial, pour traire du dit bourg et pour autre part mener ou enuoier, se il n’estoit per la justice d’Arbois officiant ou dit bourg, que en caux criminel porroit ou deuroit prandre la persone que meffait se saroit en caux criminel.» Et sur ce, en la présence du diz bailliz et du dit monss. Guillame, li dit proudomes feyrent bone informacion de la dicte frainchise estre véritauble, si come dessus est proposée, et adonques li dit mess. Guillames qui le dit Esteuenons hauoit pris, bailla et deliurat le dit Esteuenon a dit baillif, en resaisisant le dit bourg et les [F° xlv, r°] dit proudomes pour la dicte frainchise, et promit li dit mess. Guillame au dit baillif de amender ès dit proudomes, ce que il et suis sergant de la Chestelaine hauoient pris le dit Esteuenon ou dit bourg. Et li dit baillif promit de ballier ès dit proudomes sa lectre de la proue ou informacion qu’il hauoient fait de la dicte frainchise et dou dit fait. Et nous, baillif dessus dit, hauons bailliez ès diz escheuins, à lour requeste, en signe de véritey la dicte frainchise estre bien prouée et informée per deuant nous, et les choses dessus dictes estre véritaubles et mostrées en jugement, pour quoy nous lour en hauons bailliés ces présentes lectres selées de nostre seel pendant, mis ensamble le soignet dou notaire publique cy desoz escript. Donné l’an et le jour dessus dit. Item sequitur tenor subscriptionis notarii in hec verba. Et je, Bernard de Saint Oyant, clers, de l’auctoritey l’emperaour notaire publique et jurez de la cour de Besençons, à toutes les choses dessus dictes et à vnne chescune d’ycelles hay estez présent, et cest présent publique instrument en hay espédit escript de ma propre main et signiez de mon soignet acostumez, ensamble le seel dou dit baillif, des diz escheuins requis.